बकायादारों के 185 कनेक्शन काटे, 53 बिजली चोरी के प्रकरण बनाए
दूसरे दिन 350 कनेक्शनों की चैकिंग की, 65 में मिली गड़बड़ी
अधिकारियों ने चोरी होते देख कर दिया नजर अंदाज
भास्कर संवाददाता। दमोह
शहर में बिजली कंपनी की टीमों ने लगातार दूसरे दिन भी अलग-अलग क्षेत्रों में चैकिंग अभियान चलाया। सागर के मुख्य अभियंता के निर्देशन में सागर, छतरपुर, टीकमगढ़, दमोह की सतर्कता एवं अन्य टीमों ने शहर में कार्यवाही की। कार्रवाई के दौरान बकायादारों एवं बिजली चोरी करने वालों में हडकंप मच गया। टीम के पहुंचने की जानकारी मिलते ही कुछ दुकानदार अपनी दुकानों की शटर बंद कर भाग गए तो कुछ मोहलत मांगने के लिए अधिकारियों के सामने मिन्नत करते रहे। तो कहीं अधिकारी भी बिजली चोरी को नजरअंदाज कर चले गए। इससे अधिकारियों की कार्रवाई पर भी सवाल खड़े हो रहे हैं। दूसरे दिन बुधवार को बिजली कंपनी की टीमों ने शहर नूरीनगर, बीड़ी कालोनी, बस स्टैंड, घंटाघर के पास सहित अन्य इलाकों में कुल 350 जगह चैकिंग की जिनमें से 53 चोरी के प्रकरण दर्ज किए गए। 65 कनेक्शनों में गड़बड़ी मिली है। 185 बकायादारों के कनेक्शन कटे गए हैं। इन बकायादारों से 4 लाख रुपए की वसूली की गई है। साथ ही कार्रवाई से पहले वीडियो रिकार्डिंग भी कराई गई।
गौरतलब है कि शहर में बिजली कंपनी का करोड़ों रुपए बकाया है। लेकिन वसूली की कार्रवाई नहीं हो रही है। तीन दिन पहले समीक्षा बैठक में एमडी ने वसूली नहीं होने पर जिले के अधिकारियों को फटकार लगाई थी और कार्रवाई करने के निर्देश दिए थे। इसके बाद शहर में कार्रवाई शुरू की गई। लेकिन इसमें भी अधिकारी गंभीरता गंभीरता नहीं दिखा रहे हैं। कुछ अधिकारी लोगों के दबाव में तो कुछ मुंह देखी कर बिजली चोरी होते देख पीठ दिखाकर निकल रहे हैं। ऐसा ही मामला नपा टाउन हाल के ऊपर देखने को मिला यहां चैकिंग करने पहुंचे अधिकारी को एक दुकान में चोरी की बिजली जलते मिली यहां एसी सहित अन्य उपकरण चल रहे थे लेकिन अधिकारी चोरी का प्रकरण नहीं बनाया। इसी तरह किसान भवन के सामने वाली दुकानों में कनेक्शन नहीं थे बिना कनेक्शन के एक साथ कई दुकानों में चोरी की बिजली जलाई जा रही थी लेकिन यहां भी अधिकारियों ने सख्ती नहीं दिखाई। केवल लाइन से कनेक्शन काटे और आगे चले गए। कार्यवाही के दौरान सागर के मुख्य अभियंता प्रकाश कावडे़, दमोह जीपी तिवारी, कार्यपालन यंत्री एमके जायसवाल सहित अन्य अधिकारी एवं कर्मचारी मौजूद थे।
hin_Deva hin_Deva hin_Deva bho_Deva hin_Deva hin_Deva